Insulas Canari
Le Insulas Canari, o simplemente le Canarias, son un archipelago atlantic que constitue un communitate autonome de Espania. Su capital es compartite in su duo principal citates (Las Palmas de Gran Canaria e Santa Cruz de Tenerife).  Illo es situate in le Oceano Atlantic in le region de Macaronesia (insimul con le Insulas Capo Verde, Azores, Madeira e Salvages) e illo es le region espaniol con le plus grande longitude de costas: 1.583 km.

Insulas 
Le Canarias consiste de septe insulas major: Tenerife, La Palma, La Gomera, e El Hierro, que forma le provincia de Santa Cruz de Tenerife, e Gran Canaria, Fuerteventura, e Lanzarote, que pertine al provincia de Las Palmas, e in plus sex insulas minor (Alegranza, Graciosa, Montania Clara, Lobos, Roque del Est, e Roque del West) e un serie de parve roccos e parve insulas (Anaga, Salmor, Garachico).

Tenerife es le plus extense (2.059 km2), illo include le Parco National del Caniadas del Teide e ibi se trova le pico del Teide que, con su 3.718 m, es le puncto le plus alte del territorio espaniol. 

La Palma ha viste un activitate vulcanic recente, appreciabile in le vulcano Teneguia e le secunde pico plus alte del insulas, le Rocco del Muchachos (2.426 m), sito in le limites del Parque National del Caldera de Taburiente. 

La Gomera es le plus accidentate, con bastante barrancos abrupte. In illo se situa le Parque National de Garajonay con su spectacular forestes de Laurisilva.

El Hierro es le plus parve, occidental e minus populate. Durante alcun tempore le meridiano 0 passava per le puncta del Orchilla, situate in le insula, usque illo esseva movite a Greenwich. Illo es famose per su "sabinas" inclinate, per le arbore Garoe e per su "lagartos" gigante.

Gran Canaria ha un forma circular con un terreno montaniose in le centro, le Rocco Nublo que insimul a plagias como Maspalomas (un ecosystema de dunas) offere un grande attractivo touristic. 

Fuerteventura es le secunde in extension e le plus erodite al esser le plus antique. 

Lanzarote es le plus oriental e illo es formate per materiales vulcanic recente, distaccante le vulcano Timanfaya, que da nomine al Parque National del Timanfaya.

Climate
Le climate es oceanic subtropic, con temperaturas suave e precipitationes minimal e irregular. Le vegetation varia secundo le orientation e le altitude. Sur le montatas orientate al nord e nord-west il ha plantas mesophile ("humide"), e sur illos orientate al sud e sud-west il ha plantas xerophile ("sic"). Illo include un ric fauna e vegetation endemic e un grande varietate de aves e animales invertebrate.

Population
Le densitate del population es de 219 hab/km2, multo plus grande que medio national espaniol. Gran Canaria e Tenerife contine plus de 80% del population de tote le insulas. Il ha habite sempre un forte emigration al citates, a altere regiones de Espania e a paises iberoamerican (specialmente Cuba e Venezuela).
Le citate con le plus grande numero de habitantes es Las Palmas de Gran Canaria (400.000 habitantes aproximatemente), sequite per Santa Cruz de Tenerife, San Cristobal del Laguna e Telde.

Infrastructura 
Le communicationes interior son per strata (il non existe ferrovias); Tenerife e Gran Canaria dispone de un systema de autovias. Inter le insulas on viagia per avion e per barca ("fast ferry", "Jet Foil", "ferry"). Desde le Peninsula iberic e le resto de Europa, le avion es usate. Il ha un linea de "Ferry" septimanal con Cadiz operate per Transmediterranea. Le importationes e exportationes se realisa principalmente per via maritime. Le insulas include un regimento fiscal special intra le Union Europee (Regiones ultraperiferic).

Economia
Le economia es basate in le sector tertiari (74,6%), principalmente tourismo, lo que ha favorate le disveloppamento del construction e le creation de postos de travalio. Origine del touristas: espaniol (30%), german, anglese, svedese, russe, francese, switze, hollandese e altere nationes europee. 

Le industria es minime, basicamente agro-alimentari, de tabacco e de refinamento de petroleo (Refineria de Petroleo in S.C. de Tenerife).

Agricultura
Solmente 10% del superficie es cultivate, le majoritate de hordeo, frumento, vites e patatas, e un minoritate de bananas, tomates e tabaco, orientate al commercio con le resto de Espania. Il se ha initiate tamben le exportation de fructos tropic (avocato, ananas, mangos e altere recoltas de conservatorio calide) e flores. Le bestial es minime, principalmente caprin e bovin. Ma illo es le secunde region de pisca de Espania.

 
Archipelagos